Grendel, Gábor, poslanec NR SR (2023-12-18):
Ďakujem za slovo, pán predsedajúci, teda budem pokračovať v čítaní jedenásťbodovej pripomienky Úradu pre dohľad nad zdravotnou starostlivosťou k novele kompetenčného zákona, ktorá je pre túto vládnu koalíciu dôležitejšia ako návrh štátneho rozpočtu na budúci rok. Takže bod č. 7 k tejto pripomienke úradu. K náprave nežiaduceho a ústavne problematického stavu, keď predsedu úradu menovala vláda, došlo pomerne neskoro zákonom o kategorizácii ústavnej zdravotnej starostlivosti. Tento zákon zmenil spôsob kreácie predsedu úradu tak, že odteraz ho menuje prezident republiky na návrh vlády, ktorý schvaľuje Národná rada. Dôvodová správa k tomu uvádza nasledovné, citujem: „Navrhovanou úpravou sa posilňuje stabilita a nezávislosť postavenia predsedu úradu ako nezávislého orgánu vykonávajúceho dohľad nad poskytovaním zdravotnej starostlivosti a nad verejným zdravotným poistením vrátane zdravotných poisťovní obdobne, ako je vykonávaný dohľad Národnou bankou Slovenska nad finančným trhom. Navrhovaná úprava je súčasťou opatrení smerujúcich k naplneniu cieľa v oblasti starostlivosti o zdravie obyvateľstva, ktorým je posilnenie pozície štátu v oblasti zdravotného poistenia a zvýšenie kvality zdravotníctva. Štát prinavráti do centra svojej pozornosti ako svoj primárny záujem zdravie občanov, ktorý nebude ustupovať silným záujmovým a finančným skupinám v pozadí.“ Bod č. 8. Po zmene zákonnej úpravy vykonanej zákonom bolo možné konštatovať, že spôsob výberu predsedu úradu konečne zodpovedá parametrom, ktorým by mal zodpovedať tak z pohľadu ústavnej úpravy menovacích právomocí prezidenta republiky a vlády, ako aj z pohľadu úloh, ktoré má Úrad pre dohľad nad zdravotnou starostlivosťou plniť vo verejnom záujme. Kľúčová úloha vlády v procese výberu predsedu úradu zostáva zachovaná, keďže jedine na jej návrh môžu konať parlament aj prezident. Zároveň je však vylúčené, aby predsedu úradu bolo možné odvolať na základe ľubovôle jedného ústavného orgánu, ktorý navyše nemá mať na činnosť úradu podľa zákona dosah. Bod č. 9. Navrhovaná legislatívna zmena, ktorá vyplýva z uznesenia vlády 643/2023 má za cieľ zvrátiť právnu úpravu zavedenú zákonom a vytvoriť systém, keď nielenže menovanie predsedu úradu bude výlučne v rukách vlády, ale táto bude môcť ho kedykoľvek aj odvolať a to na základe veľmi flexibilného dôvodu, ktorý sa má zaviesť do zákona, pochybnosti o osobnostných vlastnostiach predsedu úradu. Dôvodová správa nijako nevysvetľuje, v čom by navrhovaná právna úprava mala prospieť verejnému záujmu a kvalite vykonávaného dohľadu nad zdravotnou starostlivosťou, iba všeobecne konštatuje, že sa má vykonať návrat k predchádzajúcej úprave, ktorú vláda považuje za štandardnejší spôsob kreácie predsedu úradu. Práve tento štandardnejší spôsob však bol veľmi problematický z pohľadu ústavnoprávneho i z pohľadu praktického dodržania zásady, podľa ktorej má byť úrad pri výkone svojich kompetencií nezávislý. Dôvodová správa k vládnemu návrhu zákona tieto súvislosti úplne opomína. Bod č. 10. Okrem súvislostí týkajúcich sa Úradu pre dohľad nad zdravotnou starostlivosťou je nutné uviesť, že nevidno žiadny relevantný zákonný dôvod, pre ktorý by mala byť navrhovaná zákonná úprava prerokovávaná v skrátenom legislatívnom konaní. Bod č. 11, posledný bod. Napokon potenciálne problematický je ešte jeden ústavný aspekt navrhovanej zákonnej úpravy, ktorý nemá systémový, ale ľudskoprávny rozmer. Keby táto právna úprava bola prijatá v navrhovanej podobe, vláde by sa vytvorila právomoc odvolať predsedu úradu de facto kedykoľvek, a túto právomoc by sa rozhodla využiť k aktuálnej predsedníčke úradu, otvoril by, otvorila by sa tým otázka porušenia jej ústavných práv, predovšetkým legitímnych očakávaní a práv súvisiacich s výkonom verejnej funkcie. Toľko teda pripomienky Úradu pre dohľad nad zdravotnou starostlivosťou v jedenástich bodoch k novele kompetenčného zákona, o ktorej rokuje parlament a ktorá je pre vládnu koalíciu prednejšia ako návrh štátneho rozpočtu na budúci rok, čo je úplne jednoznačné po tom, ako sme viacerí poslanci podali procedurálny návrh, aby sme prerokovali najprv štátny rozpočet a zatiaľ prerušili diskusiu o kompetenčnom zákone. Tento náš návrh bol vládnou koalíciou odmietnutý, takže je z toho zrejmé, kde sú priority vládnej koalície, že je pre túto vládu dôležitejšie nielen zriadiť nové ministerstvo, ale aj politicky ovládnuť Úrad pre dohľad nad zdravotnou starostlivosťou či štatistický úrad, potenciálne ďalšie úrady, a to je pre nich dôležitejšie ako štátny rozpo... (Prerušenie vystúpenia časomerom.)